Марко Ганчев
Белязани пари

chitanka.info

Сега научих, ще ме извините,

това, което знаели мнозина:

че вечер се бележели парите,

които ще нощуват в магазина.

Докосне ли ги касоразбивачът,

дори не подозира той, горкия,

че ултразвуковете ще се влачат

след него до самата му килия.

А все се чудех аз какви сърбежи

при плащане усещам до полуда

или при рестото, пък то — понеже

докосвал съм монетите на Юда.

1981

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.